tartuNLP/wikipedia-smugri-20251201 huggingface dataset:
Lääkärit ilman rajoja

Lääkärit ilman rajoja on kansainvälinen humanitaarinen avustusjärjestö, joka hoitaa sotien, konfliktien, maanjäristysten ja muiden katastrofien uhreja. Järjestö on ensisijaisesti tunnettu ranskankielisellä nimellä "Médecins sans frontières" (MSF)"."
MSF työllistää noin 32 000 paikallista ja 3 200 kansainvälistä työntekijää noin 70 maassa. Vuonna 2016 järjestön suurimmat avustusprojektit olivat Etelä-Sudanissa, Kongon demokraattisessa tasavallassa, Keski-Afrikan tasavallassa, Irakissa ja Jemenissä. Projektien kirjo on laaja: niissä hoidetaan muun muassa sotavammoja, ebolaa, HIV:tä/AIDS:ia, koleraa, malariaa, tuberkuloosia ja aliravitsemusta sekä annetaan rokotuksia ja terveysvalistusta. Valtaosa järjestön rahoituksesta, 95 prosenttia, tulee yksityisiltä lahjoittajilta.
Järjestön perusti vuonna 1971 Bernard Kouchnerin johtama ryhmä ranskalaisia lääkäreitä. Järjestö perustettiin siinä uskossa, että kaikki ihmiset ovat oikeutettuja lääketieteelliseen hoitoon ja että heidän tarpeensa ovat tärkeämmät kuin kansalliset rajat. Lääkärit halusivat myös kertoa näkemästään humanitaarisesta hädästä, jotta epäkohtiin saataisiin muutos. Vuonna 1977 Kouchner ajautui konfliktiin järjestön perusperiaatteista ja erityisen kiistan kohteena oli "témoignage"-julkisuusperiaate. Jätettyään MSF:n lopullisesti Kouchner perusti uuden humanitaarisen apujärjestön, Médecins du Monde (MdM), suomeksi Maailman lääkärit. Kouchnerin ja MSF:n välit ovat pysyneet kireinä.
Järjestö sai Nobelin rauhanpalkinnon vuonna 1999. Palkintorahoilla järjestö perusti lääketieteellisen Access-kampanjansa, joka pyrkii parantamaan elintärkeiden lääkkeiden saantia kaikkialla maailmassa.
Järjestö perusti toimiston Suomeen keväällä 2018. Suomalaisia avustustyöntekijöitä onkin ollut MSF:n työssä mukana jo pidempään. Lähin MSF:n toimisto on Helsingissä.
Järjestöön on suhtauduttu myönteisesti, mutta Euroopan pakolaiskriisin myötä sitä on alettu kritisoida, koska sen on huhuttu toimivan ihmissalakuljettajien ja muiden järjestöjen kanssa yhteistyössä turvapaikanhakijoiden tuomiseksi Eurooppaan, erityisesti Italiaan. Järjestö kiistää huhut ja toteaa, että se toimii itsenäisesti, kun se kuljettaa omalla 500–600 hengen aluksellaan turvapaikanhakijoita Libyan rannikon tuntumasta Italiaan.
Martti Servo

Martti Servo (oik. Toivo Juhani Kokko) on suomalainen muusikko, joka tunnetaan parhaiten Martti Servo ja Napander -yhtyeen laulusolistina ja johtohahmona. Servo on lisäksi juontanut SubTV:llä esitettyä "Martti Servo ja yösydän" -chatohjelmaa sekä "Martin musiikkipuntari" -listaohjelmaa Radio Helsingissä. Hän on myös vieraillut "Salatuissa elämissä" ja pitänyt Radio Suomessa viikoittaista "Jälkijunassa"-pakinaa osana "Paikka auringossa" -ohjelmaa. Servo yhtyeineen on myös tehnyt tunnusmusiikin televisiosarjaan "Tummien vesien tulkit".
Servo levytti syksyllä 2013 Mr. Lordin säveltämän ja sanoittaman kappaleen Sinisellä Sydämellä, joka on kannatuskappale RoPS:lle.
Musiikkiuran ohella Kokko pitää vaimonsa kanssa kahvilaa Joutsassa.
Székesfehérvár

Székesfehérvár [] (; arkipuheessa "Fehérvár") on kaupunki Unkarin keskiosassa Budapestin ja Balatonjärven puolivälissä. Kaupungissa on 102 035 asukasta (2009), sen pinta-ala on 170,89 neliökilometriä ja väestötiheys siten 597,1 asukasta neliökilometrillä. Székesfehérvár on Fejérin läänin keskus.
Keskiajalla kaupunki oli kuninkaallinen residenssi ja Unkarin tärkein kaupunki. 37 Unkarin kuningasta on kruunattu Székesfehérvárissa, sillä perinteen mukaan vain siellä suoritettu kruunaus oli laillinen.
Ystävyyskaupungit.
Lähde:
Alva Myrdal

Alva Reimer Myrdal (31. tammikuuta 1902 – 1. helmikuuta 1986) oli ruotsalainen diplomaatti, poliitikko ja kirjailija. Hän sai Nobelin rauhanpalkinnon vuonna 1982.
Myrdal tuli kuuluisaksi jo 1930-luvulla yhdessä puolisonsa Gunnar Myrdalin kanssa kirjoittamallaan kirjalla "Kris i befolkningsfrågan" (1934), jossa ilmaistiin huoli laskevan hedelmällisyyden takia ja pohdittiin perhepoliittisia keinoja perheenperustamisen ja työelämän yhdistämiseksi. Häntä kuvattiin ”palavasieluiseksi nuoreksi naiseksi”, joka kirjoitti paljon etenkin naisten ja lasten sekä vähäosaisten asemasta yhteiskunnassa. Myrdal oli luomassa ruotsalaista hyvinvointivaltiota sosiaalidemokraattien kärkihahmona.
Vuosina 1936–1948 Myrdal toimi Tukholman sosiaalipedagogisen seminaarin opintorehtorina. 1940-luvun lopussa ja 1950-luvulla hän toimi kansainvälisissä tehtävissä kuten Ruotsin Intian-suurlähettiläänä, YK:n ja Unescon sosiaalipoliittisissa tehtävissä – usein ensimmäisenä naisena korkeissa YK-viroissa kuten Unescon osastopäällikkönä. 1960-luvulla hän oli kansanedustajana ja ministerinä Ruotsissa.
Vuoden 1982 Nobelin rauhanpalkinto jaettiin Alva Myrdalin ja Meksikon entisen ulkoministerin ja YK-suurlähettilään Alfonso Garcia Roblesin kesken. Norjan Nobel-komitean perustelujen mukaan Myrdal oli Geneven aseriisuntaneuvottelujen ja kirjallisen tuotantonsa kautta antanut maailman yleiselle mielipiteelle lisää tietoa aseriisuntaongelmista ja osaltaan voimakkaasti vaikuttanut siihen, että oli syntynyt yleinen vastuuntunne maailman kehityksestä. 
Kirjailija Jan Myrdal oli Alva ja Gunnar Myrdalin poika.
Libretto

 
Libretto [] ( ’pieni kirja, kirjanen’) on laajamittaisen laulumusiikkiteoksen, kuten oopperan, operetin, oratorion tai passion teksti. Libretto sisältää sekä lauluosuuksien sanat että mahdolliset resitatiivit ja puhutut vuorosanat. Libretoksi kutsutaan myös baletin tai tanssiteoksen juonimateriaalin sisältävää käsikirjoitusta.
Libreton kirjoittaminen poikkeaa jonkin verran puhutun draaman vuorosanojen käsikirjoittamisesta. Laulettuna ja orkesterin säestämänä puhe etenee usein hitaammin kuin luonnollisessa puherytmissä, mikä täytyy huomioida tekstin määrässä ja etenemisvauhdissa. Lisäksi musiikkiteoksissa laulettujen sanojen seuraaminen voi olla yleisölle haastavampaa kuin puhutussa näytelmässä. Tästä syystä tarpeettoman vaikeita ilmaisuja ja esimerkiksi monimutkaisia lauserakenteita pyritään usein välttämään. Myös aiemmin sanotun toistaminen voi edesauttaa kerronnan seuraamista ja vahvistaa keskeisiä tekstinkohtia, joten toistoa käytetään tehokeinona libretoissa useammin, kuin puhutussa draamassa. 
Libretto voi olla kokonaan alkuperäisteos tai se voi pohjautua esimerkiksi tunnettuun näytelmään tai romaaniin. Musiikkiteoksista passioiden teksti pohjautuu jonkin evankeliumin tekstiin Jeesuksen viimeisistä päivistä, vaikka passioiden librettoihin yleensä on lisätty myös uutta aineistoa. 
Libreton kirjoittajaa kutsutaan nimellä libretisti, joka tarkoittaa siis sekä käsikirjoittajaa että sanoittajaa.
Vainajien palvonta

Vainajainpalvonta eli "manismi" (, vainajahenget) tarkoittaa vainajille määrätavoin, esimerkiksi uhraamalla osoitettua uskonnollista kunnioitusta, joka perustuu käsitykseen vainajan kyvystä vaikuttaa jälkeen jääneiden elämään. Vainajainpalvonta on etenkin luonnonuskonnoissa yleinen käsitys, jonka mukaan esivanhempien henget liikkuvat kuolemansa jälkeen maan päällä. Myös šintolaisuudessa on manismin piirteitä.
Kuoltuaan ihmisestä tulee henki, joka liittyy esivanhempiensa seuraan. Esivanhemmat on pidettävä tyytyväisenä, eikä heitä saa saattaa häpeään, sillä muuten he voivat kostaa, jonka seurauksena voi olla sairaus tai onnettomuus. Esivanhemmat ovat aktiivisina vaikuttamassa uskonnollisen yhteisön tapahtumiin.
Tärkeää vainajainpalvonnassa on esivanhempien ja perinteiden kunnioitus. Manistisissa uskonnoissa on tarkat hautausrituaalit ja vainajien juhlat. Esivanhemmat usein pidetään tyytyväisinä uhrilahjoilla.
Perinteisesti perheen vanhin lapsi jatkaa esivanhempien palvontaa, ja lapsettomuutta pidetäänkin luonnonuskontojen parissa suurena onnettomuutena, sillä silloin kukaan ei ole enää palvelemassa suvun esivanhempia.
Lorica hamata

Lorica hamata oli roomalainen rengashaarniska. Ilmeisesti roomalaiset näkivät ensimmäistä kertaa rengaspanssarin kohdatessaan gallialaisia, jotka luultavasti olivat kehittäneet varusteen. "Lorica hamataa" käytettiin usein Rooman armeijassa, sillä sen pystyi valmistamaan kuka tahansa ja se oli helppo huoltaa. Lisäksi se oli joustava ja itsestään puhdistuva, joten se ei kärsinyt ruosteesta.
Vaikka rengaspanssari oli melko suojaava, se kuitenkin suojasi heikosti nuolilta tai pistolyönneiltä. Myös sen joustavuudella oli huonoja puolia, sillä ei suojannut hyvin esimerkiksi nuijilta tai voimakkailta miekan tai kirveen iskulta.
Tämän takia Rooman legioonat ottivat käyttöön "lorica segmentata" -levyhaarniskan. "Lorica hamataa" käyttivät vielä pitkään auxilia-joukot, ratsuväki ja muut tukijoukot, jossain määrin myös legioonat.
"Lorica segmentatan" korkean hinnan takia se jäi pois käytöstä 200- ja 300-luvuilla. "Lorica hamata" oli legioonalaistenkin käytössä myöhäis-Rooman armeijassa.
Patrick White

Patrick Victor Martindale White (28. toukokuuta 1912 Lontoo, Britannia – 30. syyskuuta 1990 Sydney, Australia) oli australialainen kirjailija, jolle myönnettiin Nobelin kirjallisuuspalkinto 1973 "...eeppisestä ja psykologisesta kertomustaiteesta joka on tuonut uuden mantereen kirjalliselle maailmankartalle."
White syntyi Englannissa australialaisten vanhempien lapsena, kasvoi Australiassa, lähetettiin Englantiin kouluun, palasi Australiaan ja jälleen Englantiin opiskelemaan Cambridgen yliopistossa. Elämä ulkopuolisena tuli hänelle tutuksi.
White kirjoitti 27 romaania ja kahdeksan näytelmää. Pääteoksena pidetään romaania "Myrskyn silmä", jossa kuolemaisillaan oleva, ahneiden lastensa ympäröimä rikas seurapiirinainen tilittää elämäänsä, sen voittoja ja tappioita, rakkauksia ja vihaa. Whiten tuotanto koostuu laajasta eeppisestä kerronnasta, jossa on sarkasmia, yltiöpäisyyttä ja paradokseja. Monet henkilöhahmot ovat elämää rakastavia mutta nykyaikaista elämäntyyliä vieroksuvia, ja he vihaavat keskinkertaisuutta ja farisealaisuutta.
White vastusti kirjallisuuden sensuroimista ja homoseksuaalina joutui itse usein sen kohteeksi.
White perusti Nobel-palkintorahoilla nimeään kantavan kirjallisuuspalkinnon Patrick White Award.
Johanna Tuomi

Johanna Inkeri Tuomi (o.s. "Keskinen"; s. 19. maaliskuuta 1954 Rovaniemi) on suomalainen oopperalaulaja, äänialaltaan sopraano. Tuomen ohjelmisto on laaja-alainen ja käsittää niin oopperaa, operettia, gospelia kuin jazzia.
Tuomi suoritti Sibelius-Akatemiassa lauludiplomin ja musiikinopettajan tutkinnon 1986. Hän debytoi Suomen kansallisoopperassa vuonna 1983 ja Sibelius-Akatemian konserttisarjassa vuonna 1989. 
Hän lauloi solistitehtävissä Suomen kansallisoopperassa 1980-luvulla ja on tehnyt myös ooppera- ja operettirooleja maaseutuoopperoissa, mm. Mikkelissä, Vantaalla ja Ilmajoella, sekä Kotkan kaupunginteatterissa Iloisen lesken ja Viktorian Husaarin pääroolit. Hän lauloi Savonlinnan Oopperajuhlien Taikahuilussa Papagenan roolin. Hän on laulanut useissa suomalaisten oopperoiden kantaesityksissä, kuten Einojuhani Rautavaaran "Vincentissä" ja "Auringon talossa" sekä Jukka Linkolan "Elinan" nimiroolissa. 
Tuomi on tehnyt Yleisradiolle lukuisia liednauhoituksia. Hän on konsertoinut useimpien suomalaisten kaupunginorkestereiden solistina. Seitsemän vuoden ajan Tuomi kiersi Suomea George de Godzinskyn ja Raimo Lintuniemen kanssa yli kolmessasadassa operetti- ja klassisen kotimaisen laulumusiikin konsertissa. Hän on esiintynyt myös Tartossa, Luxemburgissa, Aachenissa, Brysselissä, Pariisissa, Zürichissä ja Milanossa sekä laajalti Ruotsissa ja Tanskassa. 
Johanna Tuomi on opettanut yksinlaulua Sibelius-Akatemiassa vuodesta 1994 ja Turun seudun musiikkiopistossa vuodesta 2007. Tuomi esitti MTV3:n sarjassa "Salatut elämät" Jiri Viitamäen äitiä Armi Viitamäkeä vuosina 2010–2011.
Johanna Tuomi kuului Kirkkonummen kunnanvaltuustoon 2001–2004 ja on ollut Kirkkonummen musiikkiopiston johtokunnan puheenjohtaja sekä nuorisolautakunnan jäsen. Hän kuului kokoomuksen valtuustoryhmään.
Alifaattinen yhdiste

Alifaattinen yhdiste on IUPAC:n määritelmän mukaan orgaaninen yhdiste, joka ei ole aromaattinen eli ei sisällä bentseenirengasta tai muuta vastaavaa rakenneosasta. Alifaattisia yhdisteitä ovat alkaanit, alkeenit, alkyynit ja näiden johdannaiset. Esimerkkejä alifaattisista yhdisteistä ovat etanoli ja sykloheksaani.
Toisen, melko yleisen määritelmän mukaan alifaattiset yhdisteet ovat avoketjuisia eli asyklisiä orgaanisia yhdisteitä. Niissä ei siis ole hiilirenkaita, joten sykloheksaani ei ole tämän määritelmän mukaan alifaattinen yhdiste.
Alisyklisessä yhdisteessä on hiilirengas, joka ei ole aromaattinen. Yhdiste on siis sekä alifaattinen että syklinen. Jos renkaassa on hiiliatomien lisäksi jokin muu atomi, yhdistettä sanotaan heterosykliseksi.
Kiss FM

Kiss FM (myöh. KISS tai Uusi KISS) oli Suomessa vuosina 1995–2007 toiminut puolivaltakunnallinen kaupallinen radiokanava, joka aloitti toimintansa 9. maaliskuuta 1995 kuuluen pääkaupunkiseudun lisäksi Turussa, Tampereella ja Oulussa. Kiss FM oli Suomen ensimmäinen puolivaltakunnallinen kaupallinen nuorisoradio ja ensimmäinen soittolistoja käyttävä hittiradio. Myöhemmin samana vuonna aloitti pääkaupunkiseudulla lähetyksensä Kiss FM:n pääasiallinen kilpailija, edelleen toiminnassa oleva NRJ. 
Kanavan omisti kansainvälinen SBS Broadcasting Group, ja sen kohderyhmänä olivat 15–35-vuotiaat (formaatit Hot AC ja CHR).
Kiss FM uudisti ilmettään ja ohjelmistoaan vuoden 2005 lopulla juontajaskandaalin vuoksi (Katso alempana), ja otti käyttöön uuden nimen, Uusi Kiss. Vuoden 2006 loppupuolella kanavan nimi kuitenkin lyheni muotoon "KISS", ja alkuvuodesta 2007 kanavan nimi vaihdettiin SBS:n televisiokanavan mukaan nimelle The Voice.
Vuonna 2006 Finnpanelin mukaan KISSin kanavaosuus oli 3 prosenttia.
Historia.
Kiss FM profiloitui aluksi selkeästi nuorisoradioksi. 1990-luvun loppupuolella sen kuuluvuusalue laajeni kattamaan maan suurimpien kaupunkien lisäksi myös lähes koko Etelä-, Keski-, Länsi- ja Kaakkois-Suomen. Tässä vaiheessa kanavan kuulijaprofiilia muutettiin hieman. Soittolistoilla tämä näkyi suomalaisen popmusiikin sekä 1980-luvun klassikkohittien lisääntyneenä soittona. Kanavan uudistumista siivitti kohu Aamutiimi-ohjelman lähetyksestä, jossa harrastettiin ryhmäseksiä suorassa radiolähetyksessä. 
2000-luvulle tultaessa kanavan kuuluvuusalue laajeni yhä, kattaen nyt myös Pohjanmaan, Perämeren ja Kajaanin seudut sekä suuren osan Itä-Suomea. Edelleen laajentuneen kuuluvuusalueen ja muuttuneen kilpailutilanteen seurauksena Kiss FM läheni alkuperäistä formaattiaan ja vähensi 2000-luvun kuluessa suomalaisen pop-musiikin soittoa ja tiputti 1980-luvun klassikot kokonaan pois soittolistoilta. Kanava oli Suomen suosituin kanava kuulijalukujen perusteella vuosituhannen vaiheessa. Kiss FM:llä oli tuolloin enemmän kuulijoita kuin valtakunnallisella Radio Novalla. 
Kanava ajautui kriisiin vuoden 2004 loppupuolella, kun kanavan Aamutiimi-ohjelman juontaja, Timo "Timpe" Salonen sai tuomion alaikäisen hyväksikäytöstä, ja pian tämän jälkeen hänet kanavan sisällä korvannut Marko Pirttinen irtisanoutui, kun hänen vanha sakkotuomionsa lapsipornon hallussapidosta tuli julki mediassa. Pirttisen irtisanoutumisen seuraksena Aamutiimi-ohjelma päätettiin lopettaa.
Kiss FM:n imagoa pyrittiin kohottamaan kanavauudistuksella elokuun lopussa 2005, jolloin kanavan viralliseksi nimeksi vaihdettiin Uusi Kiss. Myös ohjelmistoon tehtiin uudistuksia. Vuoden 2006 lopussa nimi vaihtui muotoon KISS.
Kanavan omistava SBS Finland ilmoitti helmikuussa 2007 korvaavansa KISSin The Voice radiolla televisiokanava The Voicen nimen mukaisesti. The Voice radio aloitti lähetyksensä 5. maaliskuuta 2007.
Aiheesta muualla.
Ḥet

Ḥet (myös chet, khet, het) on heprealaisen, foinikialaisen ja aramealaisen kirjaimiston kahdeksas kirjain. Se on kreikkalaisen eetan, latinalaisen H:n ja kyrillisen И:n edeltäjä.
Ḥet on alun perin ääntynyt joko soinnittomana faryngaalisena frikatiivina (foneettisessa merkinnässä /ħ/) tai soinnittomana velaarisena frikatiivina (foneettisessa merkinnässä /x/). Kreikkalaiseen ja kyrilliseen kirjaimistoon periytyessään ḥetistä tuli vokaalin merkki, kun taas latinalaisessa aakkostossa se on säilynyt konsonanttina. Kirjaimen nimi tulee aitaa tarkoittavasta sanasta. 
Ḥet hepreassa.
Nykyhepreassa ḥet ääntyy tavallisesti soinnittomana velaarisena frikatiivina [x] eli k:n ja h:n välimuotona, samaan tapaan kuin saksan kirjainyhdistelmä 'ch' esimerkiksi sanassa "ich". H-kirjain on ḥetille vain suuntaa antava vastine, ja kirjain voidaankin translitteroida latinalaiseen aakkostoon useilla tavoilla. Tavallisimmin käytettyjä ovat kirjainyhdistelmät ch ja kh, ḥ (h jonka alla on piste) ja hatullinen (caron) h-kirjain.
Ḥet on yksi niistä viidestä heprean kirjaimesta, jotka eivät voi kahdentua eli niiden sisässä ei voi olla dageš-pistettä. Heprealaisessa numerojärjestelmässä ḥetillä on lukuarvo kahdeksan.
Esimerkkejä:
Tet (kirjain)

Ṭet (myös tet) on heprealaisen, foinikialaisen ja aramealaisen kirjaimiston yhdeksäs kirjain. Se on kreikkalaisen theetan edeltäjä. Kirjaimen nimi tulee pyörää tai mutkaa tarkoittaneesta sanasta.
Ṭet hepreassa.
Heprean kielessä tet on emfaattinen t-äänne, [tˤ]. Hepreassa on myös toinen t, tav. Länsimaisten sanojen heprealaisessa translitteroinnissa tai lainasanoissa t-kirjainta vastaa yleensä tet, th:ta tav. 
Heprealaisessa numerojärjestelmässä tetillä on lukuarvo yhdeksän.
Esimerkkejä:
Tommy Aldridge

Tommy Aldridge (s. 15. elokuuta 1950 Jackson, Mississippi) on yhdysvaltalainen rockmuusikko ja rumpali. 
1970-luvulla hän vaikutti amerikkalaisessa southern rock -yhteessä Black Oak Arkansas, jonka kanssa Aldridge levytti yhdeksän albumia. Sen jälkeen hän toimi muun muassa Ozzy Osbournen rumpalina. 
Myöhemmin Aldridge on soittanut useissa eri yhtyeissä, kuten esimerkiksi Whitesnakessa ja Thin Lizzyssä. Hänet tunnetaan erityisesti tuplabassorumpusoiton pioneerinä metalli- ja hard-rockmusiikissa.
Pretties for You

Pretties for You on Alice Cooperin debyyttialbumi, ja se julkaistiin vuonna 1969. Alice Cooper oli levyn julkaisun aikaan yhtyeen nimi, vaikkakin yhtyeen laulaja tunnettiin samalla nimellä. Levy on paljolti psykedeelistä rockia, kuten seuraajansa Easy Actionkin.
Kappaleet.
Kaikki kappaleet on kirjoittanut: Alice Cooper, Glen Buxton, Michael Owen Bruce, Dennis Dunaway ja Neal Smith.
Rautamalmi

Rautamalmi on kiveä, josta kannattaa erottaa metallista rautaa. Rauta itse on yleensä oksideina eli joko magnetiittina (Fe3O4) tai hematiittina (Fe2O3). Puhtaat magnetiitti- tai hematiittiesiintymät alkavat olla jo lopussa, joten nykyisin louhitaan takoniitin tyyppisiä kivilajeja, joissa rautapitoisempi aines on sekoittuneena runsaaseen sivukiveen. Sen takia rautakaivokset tuottavat runsaasti jätemateriaalia, joka on monin paikoin ympäristöongelma. Kaupallinen tuote ovat rautamalmipelletit.
Asko Sarkola

Lauri Asko Antero Sarkola (s. 3. syyskuuta 1945 Helsinki) on suomalainen näyttelijä ja entinen teatterinjohtaja.
Ura.
Asko Sarkola opiskeli Svenska Teaterskolanissa vuosina 1963–1966. Hän teki pitkän uran ruotsinkielisessä Lilla Teaternissa, jossa työskenteli ensin näyttelijänä vuosina 1967–1974 ja toimi vuodet 1972–1974 apulaisjohtajana. Vuosina 1974–1981 ja 1984–1997 Sarkola oli Lilla Teaternin johtaja. Vuosina 1982-1985 Sarkola toimi professorina Teatterikorkeakoulussa. Helsingin kaupunginteatteria hän johti vuosina 1998–2016.
Sarkola on tehnyt lukuisia rooleja niin televisiossa, teatterissa kuin elokuvissakin. Hän näytteli pääosaa, kirjailija Algot Untolaa elokuvassa "Tulipää" vuonna 1980. Teatterirooleja ovat mm. Benno Bessonin ohjaaman "Hamletin" nimirooli. Kari Heiskasen ohjaamassa "Tartuffessa" hänellä oli niin ikään nimirooli. Sarkolan komediarooleihin kuuluu muun muassa "Ministeriä viedään" -näytelmässä poliittisen sihteerin Mika Petäjän rooli, jonka ohjasi Neil Hardwick.
Sarkola on näytellyt sekä suomalaisissa että ruotsalaisissa elokuvissa sekä toiminut kertojana kuunnelmasarjassa "Knalli ja sateenvarjo".
Sarkola on toiminut Finlands Svenska Teaterförbundetin puheenjohtajana 1978–1983, 1985–1986, Centralförbundet för Finlands svenska teaterorganisationerin puheenjohtajana 1983–1988, Pohjoismaisen teatteri- ja tanssikomitean Suomen edustajana 1988–2000 ja Norjan kulttuuriministeriön teatterikomitean asiantuntijajäsenä (ainoana ulkomaalaisena) 2000–2002.
Vuonna 2013 Asko Sarkola valitsi kirjallisuuden Finlandia-palkinnon saajan.
Asko Sarkola siirtyi Helsingin kaupunginteatterin johtajan tehtävästä eläkkeelle loppuvuodesta 2016 jatkaen aktiivisesti freelancer-näyttelijänä. Syksyllä 2017 hän näytteli Juha Vakkurin näytelmässä "Mannerheim ja saksalainen suudelma" Mannerheimin roolin.
Vuonna 2019–2020 Turun kaupunginteatterin Ronald Harwoodin näytelmässä "Pukija" Sarkola esitti pukija Normania ja hänen vastaparinaan pääosanäyttelijä Sirin roolissa oli puolestaan Esko Roine. Vuonna 2022 hänet nähtiin Turun kaupunginteatterin päänäyttämöllä Anthony McCarten näytelmässä "Kaksi Paavia". Sarkola esitti paavi Benedictus XVI:n eli Joseph Ratzingerin roolin. Ruotsin kielellä hän esiintyi samana vuonna Svenska Teaternin Amos-näyttämöllä Florian Zellerin näytelmän "Pappan" nimiroolissa. Niin ikään Asko Sarkola on esiintynyt Svenska Teaternissa Florian Zellerin samanteemaisessa näytelmässä "Innan Avfärd" vuosina 2022–2023.
Perhe.
Asko Sarkola on ollut naimisissa kahdesti. Ensimmäisestä avioliitostaan Emelie Enckellin kanssa (1978–1984) hänellä on kolme lasta, joista Sampo Sarkola (s. 1978) on näyttelijä ja Milja Sarkola (s. 1975) ohjaaja ja näytelmäkirjailija. Vuodesta 1990 Sarkola on ollut naimisissa näyttelijä Jonna Järnefeltin kanssa. Heillä on kolme yhteistä lasta, joista vanhin, Saga Sarkola on näyttelijä. Järnefelt on jättänyt avierohakemuksen kesäkuussa 2023.
Sarkolan isä oli kirjailija Riku Sarkola.
Louis Couperin

Louis Couperin (noin 1626 Chaumes, Brie, Ranska – 1661 Pariisi, Ranska) oli ranskalainen säveltäjä ja cembalisti. Couperin on jäänyt kuuluisamman veljenpoikansa François Couperinin varjoon osaksi siitä syystä, että suurin osa hänen tuotannostaan on kadonnut. Hänet tunnetaan erityisesti preludi-muodon uudistajana.
Couperinin 25 ensimmäisestä ikävuodesta tiedetään varsin vähän. Hän syntyi Chaumesin kaupungissa Brien alueella Koillis-Ranskassa. Hänen nuoruudestaan kerrotaan tarinaa, että hän oli kävellyt veljiensä kanssa 15 kilometrin matkan kotoaan Monsieur Chambonniéresin chateauhon ja esittänyt omia sävellyksiään. Vanha cembalisti Chambonniéres oli nuorukaisen soitosta niin vaikuttunut, että hän ylipuhui Louisin isän päästämään poikansa hänen kanssaan Pariisiin kuninkaan hoviin, missä nuori Louis saisi suurta huomiota osakseen. Näin Louis Couperin sai ammattimuusikon paikan Ranskan hovista.
Louis Couperinin säilynyt tuotanto, 250 teosta, koostuu pääasiassa cembalomusiikista, vaikka joitakin teoksia tunnetaan muun muassa uruille ja viulistiryhmälle. Louis Couperin korvasi aikaisemmin soittajan improvisoiman preludin cembalosarjojensa alusta nuotitetuilla, läpisävelletyillä "prélude non mesuréilla" ('vapaamittainen preludi'). Niiden muoto oli hyvin vapaa ja tahtiviivat puuttuivat niistä kokonaan, mikä antoi esittäjälle edelleen laajan tulkintavapauden.
Rauli

Rauli on suomalainen miehen etunimi. Raulin nimipäivä on suomenkielisen kalenterin mukaan 27. elokuuta. Nimi on peräisin muinaisskandinaavisesta nimestä "Radwulf", "neuvokas susi".
Digi- ja väestötietoviraston mukaan Rauli on huhtikuuhun 2024 mennessä ollut Suomessa etunimenä noin 1 860 miehellä.
Source

Source on Valve Corporationin alun perin "Half-Life 2":lle kehittämä 3D-pelimoottori. Source hyödyntää muun muassa raskaasti muokattua Havok-fysiikkamoottoria. Se on lisensoitu myös useiden muiden videopelien käytettäväksi. 
Pelimoottoriin on kehitetty tuki HDR-renderöinnille, Phong-varjostukselle sekä värikorjaukselle.
Pelimoottorilla tehty "Team Fortress 2" käyttää Gooch-varjostuksen kaltaista renderöintimenetelmää.
Source 2 on pelimoottorin toinen versio, jossa on uutuutena tuki Vulkan-rajapinnalle. Pelimoottorin toinen versio käyttää Valven omaa fysiikkamoottoria nimeltä Rubikon.
Ominaisuudet.
Source-moottorissa useat fysiikan lait voivat vaikuttaa kappaleisiin: massa, voima ja kitka ovat vaikuttavia tekijöitä. Tekoäly on viisaampi kuin ennen, hahmot osaavat suojautua ja ampua edessä olevia esteitä yms. Hahmojen kasvoissa on 40 ”kasvolihasta”, joilla voidaan ilmentää erilaisia tunnetiloja.
Versiot.
Pelimoottorista on useita versioita. Ensimmäinen versio kehitettiin vuonna 2004 seuraajaksi GoldSrc-pelimoottorille. Pelimoottorin versioihin viitataan usein julkaisuvuoden mukaan.
Source 2 -moottorista ilmoitettiin julkisesti maaliskuussa 2015 Game Developers Conferencessa, jolloin se korvasi aiemman Source-pelimoottorin.
Hill Street Blues

Hill Street Blues on Steven Bochcon ja Michael Kozollin käsikirjoittama yhdysvaltalainen televisiosarja, jossa seurataan elämää kuvitteellisella Hill Streetin poliisiasemalla, joka sijaitsee nimeämättömässä suuressa teollisuuskaupungissa. Sarja esitettiin alun perin Yhdysvalloissa NBC-kanavalla vuosina 1981–1987. Suomessa sarjaa esitettiin Yleisradion TV2-kanavalla vuodesta 1983 sekä uusintana MTV3-kanavalla 1995–1996. Yle FST5 -kanava uusi sarjan alkaen 28. elokuuta 2008. Sarjaa tehtiin 146 osaa.
Yleistä.
"Hill Street Blues" sai kiitosta televisiokriitikoilta, muttei koskaan saavuttanut merkittävää yleisömenestystä Yhdysvalloissa. Se oli ensimmäisiä televisiosarjoja, jossa käytettiin monia nykyisistä televisiosarjoista tuttuja elementtejä:
Sarja kuvattiin Los Angelesissa, mutta sijoittui kuvitteelliseen Yhdysvaltain pohjoisosassa sijaitsevaan teollisuuskaupunkiin, jonka nimeä ei kuitenkaan sarjassa missään vaiheessa mainita. Monet sarjan ulkokohtauksista kuvattiin Chicagossa ja sarjan poliisiautot oli maalattu täsmälleen kuten Chicagon poliisiautot. Toisaalta poliisien univormut muistuttavat New Yorkin poliisin vastaavia. Sen paremmin Chicagossa kuin New Yorkissa ei ole poliisipiiriä nimeltä "the Hill" mutta Pittsburghissa on. Sarjassa kuvattu kaupungintalo on Philadelphian kaupungintalo. 
"Hill Street Bluesin" vaikutteita on havaittavissa monissa myöhemmissä televisiosarjoissa, kuten "NYPD Bluessa" ja "Teho-osastossa". 
Sarjaa vuosina 1982–1985 käsikirjoittanut Mark Frost tunnetaan myös 1990-luvun alussa ilmestyneen tv-sarja "Twin Peaksin" toisena luojana.
Sarjan tunnusmusiikin sävelsi Mike Post. Kappale on ollut "Billboard"-lehden pop-singlejen top-10-listalla.
Sarjassa näytteli myös suomalainen Matti Laukkanen taiteilijanimellä Matt Kanen.
Dome Karukosken isä George Dickerson näytteli kuudessa jaksossa komentaja Swansonia sarjan ensimmäisellä kaudella.
Palkinnot.
60 minuuttia pitkä pilottijakso ”Hill Street Station” sai Edgar-palkinnon parhaasta tarinasta tv-sarjassa.
Seitsemän kauden aikana sarja sai 98 Emmy-palkintoehdokkuutta eli keskimäärin 14 ehdokkuutta kautta kohti. Kaudella 1981–1982 "Hill Street Blues" sai näyttelijöille 9 ehdokkuutta, ja on tässä suhteessa jaetulla ykkössijalla sarjojen "L.A. Law" ja "The West Wing" kanssa. Daniel J. Travanti ja Michael Conrad olivat ainoat, jotka saivat palkinnon: Travanti pääosa-Emmyn ja Conrad sivuosa-Emmyn. Muut ehdokkuuden saaneet olivat Veronica Hamel (naispääosa), Taurean Blacque, Michael Warren, Bruce Weitz ja Charles Haid (miessivuosa) sekä Barbara Bosson ja Betty Thomas (naissivuosa).
Spin off: "Beverly Hills Buntz".
Hill Street Bluesin loputtua sarjan suositusta hahmosta Norman Buntzista päätettiin tehdä uusi sarja eli "spin off" nimeltään "Beverly Hills Buntz". Uusi sarja ei saavuttanut menestystä. Erilaisten elokuvasivustojen mukaan sitä kuvattiin 1–4 osaa ja esitettiin yksi tai kaksi osaa. Suomessa sitä ei ole esitetty.
Tobi Neumann

Tobias "Tobi" Neumann (s. 19. heinäkuuta 1965) on saksalainen house DJ ja musiikkituottaja.
Vuosina 1988–1995 hän toimi äänittäjänä televisiossa, klassisen musiikin tuottajana ja sävelsi elokuva- ja mainosmusiikkia. Vuonna 2001 hän siirtyi Berliiniin, jossa hän perusti yhdessä muutaman muun tuottajan kanssa äänitysstudion.
RTL Television

RTL Television (entinen RTL plus) on Saksan suurin yksityinen kaupallinen televisiokanava. Se on osa RTL Groupia.
RTL Television aloitti lähetyksensä nimellä "Radio Télé Luxembourg plus" 2. tammikuuta 1984 VHF kanavalla 7 Luxemburgissa. Kanavan alkuaikoina kanavalla oli vain noin 200 000 katsojaa. Ennen kanavan pääkonttorin muuttoa Kölniin vuonna 1988 kanavaa pidettiin luxemburgilaisena televisiokanavana.
Nykyään RTL Television on RTL Groupin suurin kanava. Muita saman yrityksen omistamia televisiokanavia ovat RTL 2, Super RTL, VOX ja n-tv.
Crazy Frog

Crazy Frog on markkinointinimi saksalaisen mobiiliviihdeyhtiö Jamba!:n soittoäänelle ja sammakkoanimaatiohahmolle, joka perustuu ruotsalaisen Erik Wernquistin tekemään "The Annoying Thing" -tietokoneanimaatioon.
Hahmon ääni on peräisin vuodelta 1997, kun ruotsalainen, silloin 17-vuotias, Daniel Malmedahl yritti matkia kaksitahtimoottorin ääntä. Ääni levisi Internetissä formula 1 -autoa esittävän valokuvan yhteydessä jo kauan ennen kuin Crazy Frog luotiin.
23. toukokuuta 2005 julkaistiin ensimmäinen Crazy Frog -single, jolla saksalainen tanssiduo Bass Bumpers oli miksannut Harold Faltermeyerin ”Axel F” -kappaletta hahmon äänen kanssa. Single nousi Ison-Britannian singlelistan ykköseksi Coldplayn ohi.
2006 Crazy Frog julkaisi toisen albuminsa "More Crazy Hits", joka ei kuitenkaan ole menestynyt läheskään ensimmäisen albumin tavoin.
BTR-50

BTR-50 on neuvostoliittolainen vuodesta 1954 alkaen valmistettu miehistönkuljetus- ja tiedustelupanssarivaunu. Se perustuu PT-76-amfibiovaunun rungolle. Vaunun alkuperäisenä tarkoituksena on kuljettaa 20 maahanlaskusotilasta. BTR-50 sopii maahanlaskukäyttöön siksi, että se painaa vain 15 tonnia ja sopii näin ollen lentokoneella toiminta-alueelle kuljetettavaksi.
Suomessa BTR-50:ttä käytetään yleisimmin yhtymän viestijärjestelmän viestikalustolla varustettuna. Vaunu on PT-76-amfibiovaunun tapaan uintikykyinen. BTR-50:ttä voidaan käyttää mekanisoidun taisteluosaston viestiasema-ajoneuvona. Vaunun 7–13-millimetrinen panssarointi antaa ryhmän jäsenille suojan kiväärikaliiperin aseilta sekä kranaatinsirpaleilta ja sen telat tarjoavat hyvän liikkuvuuden.
Taitoluistin

Taitoluistin on taitoluistelua varten valmistettu luistin. Taitoluistinten terä on teroitettu niin että siinä on sisä- ja ulkoterä. Terän kärjessä on piikit, joiden muoto ja koko vaihtelevat terän käyttötarkoituksen mukaan. Luistimen kenkä on yleensä tehty nahasta, mutta nykyään se saattaa olla myös muovista.
Naisten taitoluistimet ovat yleensä valkoisia ja miesten mustia. Muodostelmaluistelujoukkueet maalavat joskus luistimensa beigeksi, (mutta yleensä muodostelmaluistelijoille on jo valmiiksi beiget luistimet) tai jollain muulla yhtenäisellä värillä. 
Taitoluistin valitaan käyttötarkoituksen mukaan. Yksinluistelijat tarvitsevat jäykemmät luistimet kuin muodostelmaluistelijat ja jäätanssijat. Usein myös muodostelmaluistelijoiden ja jäätanssijoiden kengät ovat hieman matalampia. 
Muodostelmaluistelu- ja jäätanssiterät ovat lyhyempiä kuin yksinluisteluun tarkoitetut. Ne ovat suurin piirtein kengän pituisia ja kaarevampia.
Suomessa tunnetuimpia taitoluistinmerkkejä ovat Risport, Edea, Graf, Jackson Ultima, Wifa ja Riedell ja taitoluistinteriä valmistavat muun muassa Wilson ja Mitchel&amp;King.
RTL Group

RTL Group on suuri Euroopassa toimiva televisio-, radio- ja ohjelmatuotantoyritys. Televisioyhtiöistä se on Euroopan suurin. Sen pääomistajana on saksalainen mediakonserni Bertelsmann, joka omistaa 76,28 prosenttia sen osakkeista. Yritys omistaa 68 televisiokanavaa ja 31 radioasemaa. RTL Group omistaa brittiläisen Fremantle-konsernin.
"RTL"-lyhenne muodostui alun perin ranskan sanoista "Radio Télévision Luxembourg" (saksaksi "Radio Télé Luxemburg").
Yritys aloitti toimintansa vuonna 1931 nimellä "CLR" (lyhenne ranskan kielen sanoista "Compagnie Luxembourgeoise de Radiodiffusion"). Vuonna 1954 yritys muutti nimilyhenteekseen "CLT" (ranskan sanoista "Compagnie Luxembourgeoise de Télédiffusion") ja aloitti televisiolähetykset. Vuonna 1997 yritys fuusioitui hampurilaisen "UFA Film- und Fernseh-GmbH:n kanssa". Syntyneen yrityksen nimeksi tuli "CLT-UFA". Vuonna 2000 yritys fuusioitui Pearson TV:n kanssa ja otti nimekseen RTL Group.
Yksi usein mainittu syy RTL Groupin menestykselle on, että Luxemburg salli kaupallisen radio- ja televisiotoiminnan paljon aikaisemmin kuin muut Euroopan maat. RTL käytti tätä hyödykseen lähettämällä ohjelmaa Luxemburgista naapurimaihin (kuten Alankomaihin) näiden maiden omilla kielillä.
Televisiokanavia.
RTL myi tappiollisen puolankielisen RTL 7 -satelliittikanavan joulukuussa 2001 ITI:lle.
Evil Empire

Evil Empire on Rage Against the Machinen vuonna 1996 julkaisema albumi. Albumi oli edeltäjänsä tavoin poliittisesti kantaa ottava.
Yhtye voitti levyn kappaleesta "Tire Me" Grammy-palkinnon parhaasta metalliesityksestä 1997.
Albumi nousi Yhdysvalloissa Billboard 200 -listan piikkipaikalle. Suomessa se debytoi virallisen albumilistan sijalla 17, ja nousi seuraavalla listaviikollaan viidennelle sijalle. Se pysyi listalla yhteensä 18 viikkoa.
Sisäoppilaitos

Sisäoppilaitos eli internaatti on koulu, jossa opiskelijat asuvat opintojensa ohella. Ensimmäiset sisäoppilaitokset olivat alun perin englantilaiset yksityiskoulut, jotka tavallisesti sijaitsevat etäällä suurista asutuskeskuksista. Oppilaat asuvat koulun asuntolassa, eivät kotonaan.
Oppilaiden nimitys Suomessa on ollut sisäoppilas, ja vastakohtana nimitykselle on historiallisesti ollut ulko-oppilas tai käymäoppilas.
Myös koulun henkilöstö asuu itse oppilaitoksessa tai sen lähellä työsuhdeasunnoissa. Usein sisäoppilaitosten rakennukset muodostavat kokonaisuuden, johon kuuluu päärakennuksen ja asuntolan ohella huolto- ja varastorakennuksia sekä urheiluun liittyviä laitoksia ja laitteita. Lisäksi niillä voi olla laajat maastoalueet ympärillään.
Alun perin sisäoppilaitokset oli tarkoitettu joko pojille tai tytöille, nykyaikana ne ovat usein sekakouluja. Sekakouluilla saattaa olla edelleen omat opetusryhmät eri sukupuolille ja useimmiten myös asuntolat on jaettu sukupuolten mukaan.
Sisäoppilaitokset saavat nykyisin rahoitusta elinkeinoelämältä ja yhteiskunnalta, mutta yleensä niiden talous perustuu pääosin lukukausimaksuihin. Monet sisäoppilaitokset ottavat vastaan lahjoituksia. Sisäoppilaitoksilla on usein johtoteema: länsimaissa ne ovat monesti kristillisiä, toiset painottavat luonnontieteitä.
Entisaikoina henkilöstö luki ja hyväksyi oppilaiden lähettämät kirjeet, mutta nykyisin esimerkiksi Yhdistyneen kuningaskunnan yksityisyyslait kieltävät sen.
Kuuluisia laitoksia.
Kuuluisimpia Yhdistyneen kuningaskunnan yksityiskouluista on vain pojille tarkoitettu Eton College, jossa ovat opiskelleet muun muassa valtion kuninkaallisen perheen pojat.
Laitoksia Suomessa.
Suomessa on sisäoppilaitoksia ollut verraten vähän. Vanhastaan tunnetuimmat ovat aistivialliskoulujen sekä vanhempien kansakoulunopettajaseminaarien asuntolat. Myös kansanopistoissa ja harvaan asutuilla seuduilla kansakouluissa on ollut sisäoppilaita. Muualla maailmassa sisäoppilaitokset ovat tavallisia.
Suomen sisäoppilaitoksista tunnetuimpia ovat Anna Tapion koulu ja Päivölän opisto. 1800-luvulla kuuluisa oli Viipurissa toiminut Behmin saksalainen koulu. Myös monissa kansanopistoissa asutaan asuntolassa opiskelun ajan. Lapissa saamelaiset suorittivat oppivelvollisuutensa aiemmin asuntolakouluissa, joissa vallinneesta kulttuurista ja epäkohdista on alettu laajemmin keskustella vasta 2000-luvulla.
Sisäoppilaitosten kritiikki.
Sisäoppilaitoksia on käytetty myös kansallisia vähemmistöjä sortavalla tavalla. Suomessa saamelaislapsia on kielletty sisäoppilaitoksen tapaan toimineissa asuntolakouluissa puhumasta äidinkieltään. Kanadasta on tietoja alkuperäiskansojen lasten kuolemista sisäoppilaitoksissa. Lakkautettujen laitosten alueilta on löydetty yli tuhat merkitsemätöntä hautaa. Mm. Uuden demokraattisen puolueen (NDP) parlamentaarikot Mumilaaq Qaqqaq ja Charlie Angus kutsuivat heinäkuussa 2021 koolle sisäoppilaitosten toiminnan tutkintaa vaativan mielenosoituksen.
Soulfly

Soulfly on yhdysvaltalais-brasilialainen metalliyhtye, jonka perusti Sepulturan entinen kitaristi-laulaja Max Cavalera vuonna 1996. 
Soulflyn musiikissa kuullaan vaikutteita death metalista, thrash metalista, brasilialaisesta kansanmusiikista sekä maailmanmusiikista. Yhtyeen johtohahmo Cavalera tunnetaan Sepulturan lisäksi sivuprojektistaan Nailbomb. Soulflylle ominaisia piirteitä ovat laulaja-kitaristi Cavaleran örisemistä ja karjumista yhdistelevä laulutyyli sekä nu metal ja thrash metal -tyyliset aggressiivisiset kitarariffit. Jokaisella Soulfly-albumilla on mukana vierailijoita.
Historia.
Soulflysta 3:seen – aiemmat kokoonpanot.
Max Cavalera perusti Soulflyn jätettyään Sepulturan loppuvuodesta 1996. Hän löysi itselleen seuraavanlaisen kokoonpanon: Roy Mayorga - rummut, Marcello D.Rapp - basso sekä Jackson Bandeira - kitara.
Cavaleran ottopoika Dana Wells murhattiin elokuussa 1996, eikä murhaa ei ole vieläkään ratkaistu. Soulflyn nimikko-otsikoitu debyyttialbumi julkaistiin vuonna 1998. Albumi oli ensimmäisellä viikollaan Billboard-listalla 82:s.
Cavalera vieraili Deftonesin "Around The Fur" -albumilla kappaleessa "Headup", joka kertoi Wellsin kuolemasta. Myös Soulflyn seuraavalla albumilla "Primitivellä" oli kappale "Pain", joka kertoi myös Wellsin kuolemasta. Deftonesin keulakuva Chino Moreno vieraili tässä kappaleessa. "Primitive" sijoittui listan sijalle 32. Roy Mayorgan "Primitivellä" korvasi Joe Nunez. Max Cavalera tuotti Soulflyn kolmannen albumin "ॐ", joka sijoittui listan sijalle 46. Roy Mayorga palasi rumpuihin tällä albumilla.
Prophecysta Dark Agesiin – nykyinen kokoonpano.
Soulfly palasi "Prophecylla" täysin uudella kokoonpanolla. Joe Nunez oli jälleen rumpali, Marc Rizzo kitaristi. Bassoa soittivat levyllä kaksi henkilöä: Dave Ellefson Megadethista ja Bobby Burns. Cavalera selitti bändin sivuilla käyttävänsä joka albumilla eri soittajia ja jatkavansa todennäköisesti samalla lailla. "Prophecylla" kuullaan vaikutteita uskonnolisista teemoista, maailmanmusiikista ja flamencosta. Albumi sijoittui Billboardin sijalle 86.
Vuonna 2005 Soulfly julkaisi "Dark Agesin". Dave Ellefson soitti myös tällä albumilla muutamassa kappaleessa bassoa.
Mike DeLeon liittyi yhtyeen kitariksi tammikuussa 2023.
Jäsenten muut yhtyeet.
Soulflyn jäsenet ovat soittaneet/soittavat myös lukuisissa muissa yhtyeissä.
Lapin ilmatorjuntarykmentti

Lapin Ilmatorjuntarykmentti (lyhenne "LAPITR", aik. LapItR) oli Rovaniemellä sijaitseva Suomen maavoimien yksikkö, vuoden 2014 loppuun itsenäinen joukko-osasto. Se sijaitsi Someroharjulla, lähellä napapiiriä. Vuodesta 2015 lähtien, rykmentti on ollut osa Jääkäriprikaatia, nimenään Rovaniemen Ilmatorjuntapatteristo.
Lapin Ilmatorjuntarykmentti perustettiin 1. tammikuuta 1989, kun Rovaniemen Ilmatorjuntapatteristo, Oulun Ilmatorjuntapatteristo ja Lapin Sotilassoittokunta yhdistyivät samaksi joukko-osastoksi. Rykmentti koulutti noin 600 varusmiestä vuosittain. Henkilökuntaa joukko-osastossa palveli noin 200.
Ilmatorjuntarykmentin komentaja oli samalla Someronharjun varuskunnan päällikkö. Varuskunnan vahvuuteen kuului joukkoyksiköiden lisäksi Leijona Cateringin alainen varuskuntaravintola Somero (toimii entisen muonituskeskuksen tiloissa), Sotilaslääketieteen keskuksen alainen Rovaniemen terveysasema (entinen varuskuntasairaala), Pääesikunnan Tutkintaosaston aluetoimisto, Puolustushallinnon rakennuslaitoksen paikallisyksikkö sekä Pohjois-Suomen Johtamisjärjestelmäkeskus.
Joukko-osaston tehtävänä oli kouluttaa kaikki Pohjois-Suomen sotilasläänin tarvitsemat ilmatorjuntajoukot. Lapin Ilmatorjuntarykmentti oli erikoistunut ilmatorjuntaan kylmissä olosuhteissa nykyaikaisilla välineillä. Pohjanmaan Ilmatorjuntapatteristo muutti vuonna 1970 sinne.
Yksikön aliupseerikouluun saapui koulutettavia oppilaita muista ilmatorjuntaosastoista, kuten Turusta, Salpausselältä eli Kouvolasta ja Helsingistä.
Sen kalustoon kuuluivat muun muassa 23 mm ilmatorjuntakanuuna perusversiolla ja samoin saman tykin modernisoitu m/95-versio (lämpökameratähtäin, laser-etäisyysmittari, tietokonepohjainen ampuma-arvojen laskenta, moottoroitu suuntaus ohjaussauvasta), lähi-ilmatorjuntaohjusjärjestelmä m/05 (laser-ohjaukseen perustuva ohjusjärjestelmä), useaa tutkaa käyttävä johtokeskus, joka otettiin käyttöön vuonna 2008 sekä ilmatorjuntaohjusjärjestelmä 90 Crotale NG.
Ilmatorjuntarykmentti toimi läheisessä yhteistyössä vieressä sijaitsevan ilmavoimiin kuuluvan Lapin Lennoston sekä muiden pohjoisten joukko-osastojen kanssa. Eräänä yksikön tavoitteena on ollut tukea urheilijoiden toimintaa aktiivisesti, siten ettei varusmiespalvelus pääsisi vaarantamaan muutoin lupaavaa urheilijan uran kehitystä.
Kokoonpano.
Lapin ilmatorjuntarykmentin kokoonpano oli:
Soittokunnan päällikkö vuonna 2012 oli Juha Tiensuu.
Szombathely

Szombathely [] (, , ) on Vasin läänin pääkaupunki Unkarin länsiosassa lähellä Itävallan rajaa. Kaupungissa on 79 513 asukasta (2009) ja sen pinta-ala on 97,50 neliökilometriä. Szombathely sijaitsee Perint- ja Gyöngyösjokien varrella, missä Pieni Unkarin alanko kohtaa Alpit.
Kaupungin nimi tulee unkarin sanoista "szombat" 'lauantai' ja "hely" 'paikka' – paikalla pidettiin ennen lauantaisin markkinoita. Toinen samaan tapaan annettu vanha unkarilainen kaupunginnimi on Szerdahely.
Szombathely on Unkarin vanhin kaupunki. Sen perusti Rooman keisari Claudius vuonna 45 nimellä "Colonia Claudia Savariensum". Se oli Pannonia Superiorin provinssin pääkaupunki, joka sijaitsi tärkeän kauppareitin, meripihkatien, varrella.
Szombathelyssä asuneita merkkihenkilöitä:
Haaparousku

Haaparousku ("Lactarius trivialis") on Suomessa perinteinen ruokasieni. 
Koko ja ulkonäkö.
Haaparousku on kookas ja kiinteämaltoinen sieni. Jopa 20-senttiseksi kasvava lakki on kupera ja violetinharmaa, vanhempana laakeneva ja ruskeanharmaaksi tai violettiin vivahtavaksi muuttuva. Kostealla säällä haaparousku on hyvin limainen. Heltat ovat valkoiset tai kermankellertävät, tasatyviset. Jalka on vaalea, ontto, keskeltä pullistunut tai tasapaksu. Maku on kirpeä. Maitiaisneste on valkoista, eikä se värjäänny. Suolattuna haaparouskun leikkauspinnat värjäytyvät maitiaisnesteen vaikutuksesta vihreiksi.
Samankaltaiset lajit.
Haaparouskun näköislajeja on useita. Nurmirouskut ("Lactarius flexuosus") ovat haaparouskua lyhytjalkaisempia ja harvahelttaisempia. Niiden malto on myös erittäin kovaa. Yleinen kalvashaaparousku ("L. utilis") on puolestaan haaparouskua vaaleampi ja limaisempi. Myös korpirousku ("L. uvidus") ja harmaarousku ("L. vietus") ovat usein haaparouskun kaltaisia. Korpirouskun maitiaisneste muuttuu kuitenkin violetiksi ja harmaarouskun harmaantuu. Lisäksi palsamirouskut, kuten viitapalsamirousku ("L. glyciosmus") voivat muistuttaa haaparouskua, tosin niiden haju on kookosta muistuttava. Haaparousku on helppo erottaa lievästi myrkyllisestä lakritsirouskusta, sillä lakritsirouskun maitiaisneste on vesikirkasta ja sen tuoksu on lakritsimainen.
Kasvuaika ja -paikka.
Haaparouskua tavataan heinäkuun lopusta aina marraskuulle asti. Se on Suomessa yleinen ja satoisa sieni, joka kasvaa kaikkialla maassa. Erityisesti se kasvaa hieman soistuneissa kangasmetsissä, mutta myös rehevät ja lehtipuuvaltaiset metsät ovat sen kasvupaikkoja. Yleensä sieni kasvaa harvoina ryhminä.
Käyttö ravinnoksi.
Haaparousku on erinomainen ruokasieni, mutta tuoreena kirpeä ja vaatii viiden minuutin keittämisen. Keitettynä sientä voidaan käyttää ruoanvalmistukseen tai säilöä perinteiseen tapaan suolaamalla. Keitetyt rouskut voi myös pakastaa. Haaparousku kuuluu kauppasieniin. Keitettyjä haaparouskuja käytetään muhennoksiin ja paistoksiin ja erityisesti sienisalaattiin.
Haaparouskua on syöty pitkään Suomessa, osissa Venäjää ja lähialueilla, mutta monissa muissa maissa sitä pidetään syömäkelvottomana. Yksi syy sienen suosioon Suomessa lienee sen satoisuus: hyvänä vuonna haaparouskuja voi kasvaa sen tyypillisillä kasvupaikoilla 100 kg hehtaarilla.
Milan Kučan

Milan Kučan (s. 14. tammikuuta 1941) on slovenialainen poliitikko ja Slovenian ensimmäinen presidentti 1991–2002. Hän oli merkittävä poliitikko jo Jugoslavian aikoina. 
Kučan syntyi Križevcissä Koillis-Sloveniassa Prekmurjen alueella. Kučanista tuli Slovenian kommunistipuolueen johtaja vuonna 1986. Hän alkoi tukea kommunistipuolueen eroa liittovaltion puolueesta vuonna 1989, samoin kuin poliittista moniarvoisuutta. Kučanista tuli vuoden 1990 vaaleissa Slovenian osatasavallan presidentti.
Myöhemmin vuonna 1990 Kučan alkoi tukea Slovenian itsenäistymistä. Kučanin neuvottelupolitiikka johti Brionin sopimukseen. Kučan voitti istuvana presidenttinä presidentinvaalit vuonna 1994. Hänen presidenttikautensa päättyi vuonna 2002, jolloin häntä seurasi presidenttinä Janez Drnovšek.
Stjepan Mesić

Stjepan Mesić, tunnetaan lyhyemmin nimellä Stipe Mesić (s. 24. joulukuuta 1934) on kroatialainen poliitikko. Hän oli Jugoslavian viimeinen presidentti ennen maan hajoamista. Tämän jälkeen hän toimi Kroatian pääministerinä ja vuosina 2000–2010 presidenttinä.
Poliittinen ura.
Mesić oli 1960-luvulla Kroatian parlamentin varajäsen. Hän kuitenkin kaikkosi politiikasta, kunnes liittyi Franjo Tuđmanin perustaman HDZ-puolueen jäseneksi vuonna 1990. Myöhemmin Mesić nousi Kroatian pääministeriksi sekä Jugoslavian presidenttineuvoston jäseneksi, varapresidentiksi ja lopulta presidentiksi. Keväällä 1991 serbit aluksi estivät Mesićin valinnan 45 päiväksi, mutta lopulta suostuivat siihen taktisista syistä.
Mesić yritti estää Jugoslavian liittoarmeijan sotatoimia Kroatiassa, mutta armeija ei totellut häntä, koska se oli Serbian komennossa. Lopulta Mesić joutui pakenemaan Serbian johdon palkkaamia tappajia Kroatiaan. Vuonna 1994 hän jätti HDZ:n, ja perusti oman puolueensa, "Kroatian itsenäiset demokraatit" (HND). Vuonna 1997 suurin osa HND:stä, myös Mesić, liittyi Kroatian kansanpuolueeseen HNS:ään. Mesić valittiin Kroatian presidentiksi vuosina 2000 ja 2005.
Presidenttinä Mesić on ottanut etäisyyttä edeltäjänsä poliittiseen linjaan, ja erottanut isänmaallisten piirien vastustuksesta huolimatta monia sodan aikaisia kenraaleja. Kroatian äärioikeisto pitää häntä Kroatian asian pettäjänä ja isänmaallisen sodan arvon vähättelijänä. Mesić on avannut oven Kroatian armeijan suorittamien sotarikosten tutkimiselle ja on halunnut lähentyä Eurooppaa.
Suur-Kroatia

Suur-Kroatia oli kroatialainen irredentistinen pyrkimys luoda laaja kroaattivaltio Balkanin niemimaalle. Nykyisen Kroatian lisäksi Suur-Kroatia saattaisi käsittää Bosnia ja Hertsegovinan tai osan siitä ja mahdollisesti myös muita alueita, joilla on katsottu olevan yhteys Kroatiaan. Pyrkimyksen taustalla oli entinen Jugoslavian valtio, johon sekä Kroatia että Bosnia ja Hertsegovina kuuluivat. Jugoslavian hajottua kumpikin valtioista itsenäistyi.
Hypotermia

Hypotermia on ihmisen kohdalla ruumiinlämmön lasku alle 35 celsiusasteen eli kaksi astetta normaalin ruumiinlämmön alapuolelle. Kohtalaisesta hypotermiasta puhutaan 30–33 celsiusasteen ruumiinlämmön kohdalla ja vaikeasta hypotermiasta alle 30 celsiusasteen ruumiinlämmön kohdalla.
Hypotermia voi aiheutua henkilön olemisesta kylmässä vedessä, lumihangessa tai ilmassa. Esimerkiksi 4–6-asteisessa vedessä henkilö voi menettää toimintakykynsä jo muutamassa minuutissa ja tajuntansa 15 minuutissa. Avantouimarit ovat tottuneet kylmään veteen niin, että heidän reaktionsa kehittyvät tätä hitaammin.
Hypotermia voi aiheutua myös joistakin sairaustiloista, jotka vaikuttavat esimerkiksi lämmönhallintaan tai aineenvaihduntaan.
Lievässä hypotermiassa henkilö henkilö saattaa palella ja väristä, ja hänen ihonsa mennä kananlihalle. Kun ruumiinlämpö laskee alle 34 asteen, henkilöllä alkaa esiintyä sekavuutta ja uneliaisuutta, ja hänen arvostelukykynsä heikkenee. Useimmat terveet ihmiset selviytyvät kohtalaisesta hypotermiasta, jos saavat asianmukaista hoitoa. Alle 30 asteen ruumiinlämpö aiheuttaa tajuttomuuden, ja myöhemmin lihakset alkavat jäykistyä. Alle 25 asteen ruumiinlämmössä sydän ja hengitys pysähtyvät. Vaikeassa hypotermiassa kuolleisuus on jo noin 50 prosenttia, mutta joskus kuolleelta vaikuttava jäähtynyt henkilö pystytään kuitenkin elvyttämään täysin.
Lievää hypotermiaa hoidetaan aktivoimalla henkilö liikkeelle, tarjoamalla lämmintä juotavaa, pukemalla tai käärimällä hänet kuiviin ja lämpimiin vaatteisiin tai huopaan, ja viemällä hänet lämpimään. Vaikeasta hypotermiasta kärsivä henkilö toimitetaan varovaisesti hoitoon, tai soitetaan hätänumeroon.
Big Brother and the Holding Company

Big Brother and the Holding Company oli sanfranciscolainen rockyhtye, joka vaikutti lähinnä 1960-luvulla. Vuonna 1965 perustettu yhtye tuli kuuluisaksi oikeastaan laulajansa Janis Joplinin avulla. Big Brotherin albumi "Cheap Thrills" ilmestyi vuonna 1968, ja siitä tuli jättimenestys. Joplinin lähdettyä yhtye yritti vielä jatkaa uraansa, mutta se hajosi pian "How Hard It Is" -levyn ilmestymisen jälkeen. 1980-luvulla Big Brother kasattiin uudelleen ja se on tehnyt kiertueita uuden kitaristin ja laulajan kanssa.